LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 160**

**2021. gada 27. janvārī**

Atklāta sēde, sākas plkst. 10.00, beidzas plkst. 11.50

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultantes Kristiāna Stūre, Inese Silabriede, Egita Kalniņa, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Ārlietu ministrijas parlamentārā sekretāre **Zanda Kalniņa-Lukaševica;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Veselības ministrijas Sabiedrības veselības departamenta direktore **Santa Līviņa**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Izglītības un zinātnes ministrijas Valsts sekretāra palīgs juridiskajos jautājumos **Andris Kerls**;
* Izglītības un zinātnes ministrijas Izglītības departamenta direktora vietniece vispārējās izglītības jomā **Ilze Seipule**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Valsts izglītības satura centra vadītāja **Līga Lejiņa**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Tieslietu ministrijas Valststiesību departamenta direktore **Sanita Armagana**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas Analītikas dienesta vadītājs **Jānis Salmiņš**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Finanšu ministra padomniece **Karina Ploka**;
* Finanšu ministrijas Budžeta departamenta direktore **Taisa Trubača**;
* Valsts ieņēmumu dienesta ģenerāldirektore **Ieva Jaunzeme**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Ministru kabineta 2021. gada 19. janvāra rīkojums Nr.36 “Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

3. Ministru kabineta 2021. gada 21. janvāra rīkojums Nr.38 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

4. Ministru kabineta 2021. gada 26. janvāra rīkojums Nr.51 “Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

5. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, E.Šnore, J.Ādamsons, R.Bergmanis, I.Klementjevs, A.Latkovskis, V.A.Tērauda. A.Zakatistovs un A.Blumbergs pieslēdzas sēdes laikā.*

**J.Rancāns** iepazīstina ar sēdes darba kārtību. Dod vārdu Ministru prezidenta parlamentārajai sekretārei E.Siliņai informēšanai par aktuālo situāciju un Ministru kabineta rīkojumiem.

**E.Siliņa** iepazīstina ar aktuālo situāciju un Ministru kabineta 2021. gada 19. janvāra rīkojumā Nr.36, Ministru kabineta 2021. gada 21. janvāra rīkojumā Nr.38, Ministru kabineta 2021. gada 26. janvāra rīkojumā Nr.51 ietvertajiem grozījumiem. Informē, ka ir sagatavots arī ekonomikas un tautsaimniecības ietekmes ziņojums.

**S.Janka** informē, ka situācija veselības nozarē joprojām saglabājusies kritiska, slimnīcas ir ļoti noslogotas, īpaši intensīvās terapijas gultas. Iepazīstina ar veiktajiem aprēķiniem par papildu intensīvās terapijas gultu izvietošanu. Norāda, ka salīdzinājumā ar citām Baltijas valstīm mums ir liels mirušo īpatsvars. Iezīmē, ka notiek gatavošanās vairākiem iespējamiem attīstības scenārijiem, pie esošā scenārija slimnīcas tiek galā, tomēr ir noslogotas, intensīvās terapijas gultu noslodze ir ap 80%. Situāciju pasliktina sociālās aprūpes centroas saslimušo skaits, kas noslogo arī slimnīcu nodaļas. Informē, ka ir aprēķināts, cik papildus gultas var tikt atvērtas.

**J.Perevoščikovs** prezentē jaunākos datus – Covid-19 gadījumu skaitu pa dienām nedēļas griezumā, Covid-19 gadījumu skaita un dinamikas intensitāti pa nedēļām, Covid-19 testu skaita un pozitīvo testu skaita īpatsvaru pa nedēļām, 7 un 14 dienu kumulatīvo Covid-19 gadījumu skaitu uz 2021. gada 24. janvāri, 7 dienu kumulatīvo Covid-19 skaitu un 7 dienu kumulatīvo testu skaitu pa dienām uz 2021. gada 24. janvāri, Covid-19 gadījumu skaita īpatsvaru procentuāli dažādās vecuma grupās pa nedēļām, Covid-19 gadījumu skaitu uz simts tūkstošiem iedzīvotāju dažādās vecuma grupās pa nedēļām un dažādās bērnu vecuma grupās, 14 dienu Covid-19 gadījumu skaitu uz simts tūkstošiem iedzīvotāju Latvijas reģionos pa nedēļām, Covid-19 infekcijas reproduktivitātes koeficientu pa dienām uz 2021. gada 24. janvāri, 7 un 14 dienu kumulatīvo stacionēto Covid-19 pacientu skaitu uz 2021. gada 24. janvāri, Covid-19 skaitu stacionāros pa dienām un situāciju Eiropas Savienībā, tajā skaitā Latvijas rādītāju uz kopējā fona. Iezīmē prognozējamo stacionāros esošo Covid-19 pacientu skaitu līdz šā gada 13. martam, ja Covid-19 gadījumu skaits ik nedēļu pieaugs pēc Apvienotās Karalistes decembra-janvāra uzliesmojuma scenārija, 7 un 14 dienu kumulatīvo Covid-19 gadījumu skaita dinamikas prognozi, saglabājoties pašreizējai gadījumu skaita dinamikas tendencei. Iezīmē, ka svarīgi pasargāt Latvijas iedzīvotājus no papildu vīrusu celmu ievešanas no ārzemēm. Katrs ievestais celms var izplatīties plašāk un izraisīt uzliesmojumu.

**J.Garisons** informē par aktuālo situāciju saistībā ar iepirkumiem – masku iepirkšanu, izdali, kā arī antigēnu testu un skābekļa testu iepirkumiem.

**Z.Liepiņa** informē, ka papildus no Ekonomikas ministrijas puses nav nekas piebilstams, lūdz atbalstīt rīkojumus.

**J.Salmiņš** prezentē informāciju par ekonomisko situāciju un Covid-19 ietekmi, ko ministrija pēc komisijas lūguma ir sagatavojusi. Iepazīstina ar situāciju ekonomikā kopumā, iekšzemes kopproduktu un tā dinamiku, Latvijas salīdzinājumu ar citām Eiropas valstīm. Iepazīstina ar nozaru attīstības tendencēm 2020. gada pirmajā pusgadā, nozarēm ar vislielākajiem procentuālajiem kritumiem, nozaru attīstības tendencēm un to ietekmi uz darba tirgu. Norāda, ka Covid-19 otrais vilnis izraisīja jaunu reģistrētā bezdarba pieaugumu, krīze vairāk ietekmējusi vienkāršo profesiju strādniekus. Prezentē jauno ierobežojumu ietekmi uz darba tirgu, skartās darba vietas, iezīmē prognozes 2021. gadam. Informē, ka ministrija apņemas regulāri sagatavot komisijai materiālus – detalizēti par reģistrēto bezdarbu, aktuālo vakanču skaitu, ir operatīvie dati, kur skatās ne tikai statistikā, bet analizē arī, piemēram, elektroenerģijas patēriņa izmaiņas, sekojot līdzi tendencēm, iezīmējot eksportu, norāda, kāda informācija ir pieejama mēneša griezumā, to regulāri varētu sagatavot komisijai.

**J.Rancāns** pateicas par izsmeļošo prezentāciju. Tas ir ļoti vērtīgi, ka deputāti redz lielākā perspektīvā, kā izskatās situācija ekonomikā, gaidīs turpmāk aktuālos datus, šis rada lielāku skaidrību arī pieņemot lēmumus.

**I.Jaunzeme** iepazīstina ar Valsts ieņēmumu dienesta darba aktualitātēm saistībā ar Covid-19 pandēmiju, Valsts ieņēmumu dienesta izmaksātajiem pabalstu veidiem, saņemto iesniegumu daudzumu un izmaksāto finanšu apjomu, iezīmē procesa norisi, ātrumu un noritošo darbu pie valsts atbalsta programmām. Tāpat norāda, ka noziedzīgā pasaule nesnauž, redzot, ka valsts pārvaldes iestādes ir nodarbinātas citās lietās, iepazīstina ar aktualitātēm šajā jautājumā, tāpat nedrīkstam atslābt uz dažādiem noziegumiem, tajā skaitā, aplokšņu algām.

**J.Rancāns** pateicas par sniegto ieskatu.

**S.Bole** iepazīstina ar aktuālo situāciju Iekšlietu ministrijas kompetencē esošajos jautājumos. Lūdz atbalstīt rīkojumā noteiktās 50% piemaksas dienestiem. Informē par uzsāktajiem administratīvajiem procesiem, norādot, ka to skaits nesamazinās, iezīmē policijas darba aktualitātes, veiktos pasākumus infekcijas izplatības ierobežošanai. Papildus informē arī par Pilsonības un migrācijas lietu pārvaldes darbu.

*D.Merirands sēdes sarakstes platformā informē, ka pl.11:00 viņam jāpārslēdzas uz citu sanāksmi, no Satiksmes ministrijas papildus nekas nav ziņojams.*

**J.Rancāns** pateicas S.Bolei par informāciju, kā arī Iekšlietu ministrijai un Valsts policijai par veikto darbu.

**U.Zariņš** informē, ka no Kultūras ministrijas puses nekas papildu nav piebilstams, turpinās darbs pie atbalsta nozarei.

**A.Kerls** informē, ka situācija saglabājas sarežģīta, iezīmē aktuālās norises.

**S.Armagana** par aktualitātēm no Tieslietu ministrijas puses informē, ka rīkojumos precizējošas tiesu procesu normas, bet pati tiesu darbība nav mainīta.

**A.Dūdiņš** informē, ka vakar Ministru kabinets apstiprināja izstrādāto rīcības plānu situācijai ar Covid-19 sociālās aprūpes institūcijās, tajā ir vairāki rīcības virzieni. Izveidota *online* saite komunikācijai, kur aprūpes institūcijas ziņo par konkrēto situāciju. Lai izvairītos no tā, ka informācija tiek slēpta vai noklusēta, ir iedibināts e-pasts [covid19@lm.gov.lv](mailto:covid19@lm.gov.lv), kur trauksmes cēlāji var ziņot, ja ir konstatēts, ka institūcijās netiek darīts tas, kas jādara atbilstoši priekšrakstiem. Saistībā ar epidemioloģiskās drošības pasākumu ievērošanu informē, ka, lai sociālās aprūpes centri varētu tikt ar šo nelaimi galā, iestāžu vadītājiem tiks vēlreiz lūgts un atkārtoti vērsta uzmanība, ka ar vadītāja rīkojumu iestādē jābūt ieceltam cilvēkam, kurš atbildīgs par epidemioloģiskās drošības prasību nodrošināšanu, lai būtu monitorings par to, lai katrs aprūpē iesaistītais nēsātu individuālās aizsardzības līdzekļus, lai būtu darbinieku kontrole – slimi nenāktu uz darbu, lai būtu temperatūras mērīšana, lai tiktu izmantoti eksprestesti. Komisijai drīzumā tiks sniegti kārtējie grozījumi Covid-19 pārvaldības likumā, kur būs piedāvājums Labklājības ministrijas atbildības stiprināšanā – iezīmē plānoto. Vienlaicīgi, īstenojot rīcības plānu, ir saņemti signāli, ka komunikācija ar piederīgajiem varētu būt labāka – iestāžu vadītājiem ar īpašu rīkojumu tiks lūgts noteikt kontaktpersonu, kas starp klientu un piederīgo izsniegs informāciju. Informē, ka pirmdien bija operatīvā sanāksme ar Veselības inspekciju – Veselības inspekcijas kontrolieri ar ministrijas kontrolieriem sagatavojuši pārskata ziņojumu par epidemioloģiskās drošības ievērošanu sociālās aprūpes iestādēs, rezultātā būs daudz ieteikumu, kurus nekavējoši uzsāks īstenot. Viena no lielākajām problemātikām – sociālās aprūpes centri pēc sava rakstura un būtības ir sociālās institūcijas, viena no lielākajām problēmām ir tieši medicīnas darbinieku trūkums, iezīmē reģistrēto veselības punktu skaitu iestādēs. Pamata veselības aprūpes uzturēšana gulstas uz ģimenes ārstu pleciem, tas ir dubultaktuāli, jo plānota vakcinācija – kā rīcības plānā atzīmēts, izejas stratēģija no situācijas saistīta ar masu vakcinācijas pieejamību, līdz ceturtdienas vakaram aprūpes iestādēs jābūt gataviem vakcinācijas sarakstiem, iezīmē plānoto. Tie klienti, kuriem ierobežota rīcībspēja, kur iecelti aizgādņi, līdz vakcinācijas uzsākšanai jābūt skaidrībai, ko aizgādnis saka, jo vakcinācija ir brīvprātīga. Tiklīdz šīs lietas būs skaidras, sinerģijā ar Veselības ministrijas izstrādāto vakcinācijas plānu būs skaidrs, vai vakcinācija tiek veikta, pamatojoties uz sociālās aprūpes centru resursiem, vai jāizmanto ģimenes ārstu palīdzība, vai ieradīsies mobilā brigāde. Viens satraucošs jautājums – sākot vākt informāciju par vakcināciju, saņemta informācija, ka atsevišķās iestādēs darbinieki nevēlas vakcinēties, bet klienti vēlas – nepieciešami skaidrojošie, labās prakses piemēri. Saistībā ar skaitļiem norāda, ka ir uzsākta masveidā sava informācijas ievākšana paralēli Slimību profilakses un kontroles centra datiem, iezīmē situāciju, cik šobrīd visos sociālās aprūpes centros klientu diagnosticēti ar Covid-19, kas ir 13-14%, cik ir letālo iznākumu, iezīmē stacionēto pacientu skaitu, bezsimptomātisko klientu skaitu.

**Z.Kalniņa-Lukaševica** informē, ka no rīkojumu sadaļas nav nekas piebilstams. Notiek aktīva koordinācija ar Eiropas Savienības valstīm par aktuālo situāciju.

**A.Drozde** informē, ka no Vides aizsardzības un reģionālās attīstības ministrijas puses nav nekas papildus piebilstams, atbalsta rīkojuma virzību.

**I.Piļāne** informē par aktualitātēm, ko Tiesībsargs saņem, papildus viena tendence izgaismojas – ir pārtrauktas valsts valodas prasmju pārbaudes visā valstī kopumā, šis jautājums ir ļoti aktuāls, aicinātu ministriju pārstāvjiem to pārrunāt. Galvenā būtība – šobrīd ir apgrūtināta pieeja darba tirgum, kā arī trešo valstu pilsoņiem pastāvīgo uzturēšanās atļauju saņemšana. Jautājums ir jāaktualizē un jāsaprot, kā to atrisināt.

**J.Rancāns** dod vārdu deputātiem jautājumiem.

**A.Latkovskis** norāda, ka E.Siliņa sēdes sākumā informēja, ka atsevišķi ierobežojumi attiecībā uz māsām un ārstiem tiks atviegloti, jo nepieciešama konkrēta darbība uz vietas, tas attiecas arī par medicīnas studentu praksēm. Saistībā ar vakcinācijas paātrināšanu dzirdēts, ka arī veterinārārstus varētu iesaistīt procesā – tāpat, kā medicīnas studentiem, arī veterinārmedicīnas 6. kursa studentiem ir obligāta prakse – nav skaidrs, kāpēc, ja gribam iesaistīt cilvēkus no šīs nozares, neļaujam viņiem pabeigt praksi. Otra lieta, tiem, kas gatavo ierobežojumus, lai apturētu Covid-19 izplatību – nopietni jādomā, līdzīgi, kā to ir izdarījušas citas valstis, par lidojumu, tā saukto izpriecu lidojumu, aizliegšanu. Neiestājas par to, lai lidojumi pilnībā tiktu aizliegti, bet lidojumiem būtu jābūt atļautiem tikai darba, studiju, veselības vajadzībām. Izpriecu braucieni būtu jāatliek. Norāda, ka bija interesanti uzklausīt Valsts ieņēmumu dienesta vadītājas stāstīto, komisijā labprāt uzklausītu Nodokļu un muitas policiju par cīņu ar pievienotās vērtības nodokļa shēmām un citām nodokļu izkrāpšanām – varbūt vērts vienu sēdi organizēt par šādu tēmu.

**J.Rancāns** atbild, ka februārī komisija uz sēdi varētu uzaicināt Valsts ieņēmumu dienesta Nodokļu un muitas policiju par šiem jautājumiem, tai skaitā arī Iekšējās drošības pārvaldi.

**S.Līviņa**, atbildot uz A.Latkovska jautājumu, skaidro, ka patiešām pašreiz klīniskās prakses atļautas tikai ārstniecībā studējošajiem pēdējo kursu studentiem, attiecībā uz veterinārmedicīnas studentiem ir bijušas daudz diskusijas, arī Latvijas Lauksaimniecības universitāte ir vērsusies ar šo, bet pie pašreizējās epidemioloģiskās situācijas šeit tiek saskatīti zināmi riski, vismaz piedāvājums, kas nāca no universitātes bija tāds, ka prakses ir lielas – desmit studenti kopā, četri rotācijas apļi. Zemkopības ministrija grozījumus virzīs normatīvajā regulējumā – nav pret individuālajām klīniskajām praksēm, bet nozarei ir jānāk ar piedāvājumu, ka tiks ievēroti visi piesardzības pasākumi.

**A.Kerls** papildina, ka S.Līviņa precīzi raksturoja situāciju, Izglītības un zinātnes ministrija tāpat skatās uz šo situāciju. Individuālais varētu būt pirmais solis, ir arī citas nozares, individuālais aspekts varētu būt risinājums.

**J.Rancāns** norāda, ka ideja par izpriecu lidojumu aizliegumu, būtu apsvēršanas vērta.

**J.Ādamsons** piekrīt A.Latkovskim par lidojumiem. Jautā E.Siliņai par to, kad beidzot redzēsim vakcinācijas plānu un ar ko nedēļu nodarbojās vakcinācijas birojs.

**E.Siliņa** atbild, ka vakcinācijas plānam vajadzētu būt šonedēļ valdībā, neformāls projekts ir redzēts, vēl trūkstošās detaļas tiek labotas. Tas, ko redzēja, ir saprotamāks, pārskatāmāks, labāk izplānots arī attiecībā uz pašvaldībām, kas iepriekš pietrūka. Piekrīt J.Ādamsona paustajam –

varbūt tas, kas ir iztrūcis ir, ka runājam par vakcināciju tā, it kā visi cilvēki 100% piekristu vakcinēties, bet tā nav – daudz jāstrādā pie tā, lai šaubīgajiem cilvēkiem tiktu sniegta informācija par vakcīnas drošību, kādas var būt sekas – lai visa informācija cilvēkiem būtu pieejama. Šobrīd ārstniecības personas tiek vakcinētas, tās pašas ir labāk informētas, bet tāpat šī informācija jāsniedz. To visu sagaida vakcinācijas plānā, šajā nedēļā tam būtu jābūt valdībā izskatāmam. Jāatceras, ka šobrīd mums ir tik vakcīnas, cik mums ir piegādātas, par to notiek Eiropas Savienības līmenī arī cīniņi – iezīmē situāciju. Veselības ministrs iezīmējis, ka būs informācijas tehnoloģiju risinājums, tajā varēs viegli arī rindas koriģēt.

**J.Ādamsons** piebilst, ka par vakcinācijas plānu neko nav dzirdējuši ģimenes ārsti.

**J.Rancāns** rezumē, ka gaidām vakcinācijas plānu valdībā.

**V.A.Tērauda** pateicas Ekonomikas ministrijai par tik labu noreaģēšanu uz pagājušajā nedēļā izteikto lūgumu, cer, ka datus varēs komisijā periodiski redzēta atjaunotus, pateicas par informēšanu arī Valsts ieņēmumu dienestam. Aicina Valsts ieņēmumu dienestu un Finanšu ministriju šos stāstītos datus pārvērst tabulās vai grafikos, kurās datiem varētu periodiski sekot līdzi. Norāda, ka Valsts ieņēmuma dienesta datos tas, kas pietrūka – nedaudz sīkāka detalizācija, kas atļautu spriest par to, vai atbalsta programmas sasniedz vai nesasniedz visvairāk cietušās grupas. Bet kopumā paldies abām iestādēm par atsaucību datu sniegšanā.

**A.Zakatistovs**, kā Finanšu ministrijas parlamentārais sekretārs, informē, ka komisijai tiks nosūtīta informācija, vakar Publisko iepirkumu un revīzijas komisijai tika sagatavota prezentācija – kopējā bilde par finanšu atbalstu un sadalījums pa nozarēm, tā tiks nosūtīta arī Aizsardzības komisijas locekļiem

**I.Klementjevs** pateicas ministrijām par izsmeļošo informāciju. Norāda, ka statistika ar saslimstību krīt lēnām, jautā – ar tādu plānu, kāds ir, cik ilgi varam cīnīties ar Covid-19 – pusgadu, vai arī varam pāriet uz kardināliem ierobežojumiem un varam ātrākā laikā tikt cauri. Vaicā par slimības trešo vilni.

**E.Siliņa** norāda, ka I.Klementjevs ir uzdevis labu jautājumu, tās ir arī diskusijas, kas notiek Ministru kabinetā. Tirdzniecības pakalpojumu sniedzēji visu laiku gaida, kad būs izmaiņas, skaistumkopšanas nozare un citas skartās nozares gaida atvieglojumus – tas ir viens spiediens, lielu laiku aizņem sarunas par šo. Tas dzen nozari krīzē, bet redzam Slimību profilakses un kontroles centra tabulas – ja nepalielinās saslimstība ar vīrusa mutācijām, tad varam sagaidīt kritienu un vakcinācija, kas sagaidāma, varētu apmēram martā ieviest sajūtu, ka varam iet uz labo pusi. Bet to neviens nevar noprognozēt, var modelēt, kas notiek, ja Apvienotās Karalistes vīruss parādās, jo tad izmainās esošās līknes. Mēs skatāmies un lemjam, esam sarežģītā situācijā. Komentē par iespējamiem stingrākiem ierobežojumiem norādot, ka tā ir ļoti nopietna diskusija un jautājums vai mums būs kontrole. Nav jēgas no ierobežojumiem, ja nav kontroles. Nav vienkāršu atbilžu uz šo jautājumu, tāpēc arī tika lemts, ka šobrīd nevaram neko atvieglot.

**I.Klementjevs** papildina, ka redzēta intervija par starppilsētu autobusiem, kur stjuarti nevar izkontrolēt, vai lieto pasažieri maskas, tie brauc arī no ārzemēm, tāpat iezīmē problemātiku ar medicīnisko izziņu kontroli. Iezīmē arī situāciju saistībā ar ceļošanu.

**E.Siliņa** atbild, ka par ceļošanu savām vajadzībām tiek diskutēts, tiek apsvērta iespēja to pamainīt, bet tādi lēmumi šobrīd nav bijuši. Vakar Satiksmes ministrs ziņoja valdības sēdē, ka ir runājis ar Rīgas domi, lai būtu vairāk transporta un automātiska kontrole – lai tiktu labāk ievēroti distances pasākumi. Sabiedriskais transports ir problēma un Satiksmes ministrs apņēmies rast risinājumus, jo nevar būt tā, ka ir maz reisu un daudz cilvēku transportā.

**R.Bergmanis** norāda, ka jau pagājušajā komisijas sēdē uzdeva šādu jautājumu, bet no sabiedriskajos medijos izskanējušā vēlreiz par to vaicā – par vakcīnu AstraZeneca pieejamību, vai tiešām esam gatavi un kā tas varētu ietekmēt, tajā skaitā, par jaunajiem vīrusa celmiem – saprotot bažas, ko Veselības ministrs izteicis, vai ir algoritmi, kā rīkosimies, ja vakcinācija neies tik strauji uz priekšu un tas atsauksies uz situāciju, ka nevarēs to atvieglot. Vaicā Labklājības ministrijai par situāciju sociālās aprūpes centros – ka tikai uz 28.janvāri jābūt vakcinējamo sarakstam, tad, kā notika gatavošanās vakcinācijas procesam visu šo laiku, izskanējis, ka tagad tikai sāk apkopot situāciju par sociālās aprūpes centros notiekošo un ka tiks lūgts atbildīgajām personām institūcijās iecelt atbildīgo par rīcību ar Covid-19. Tas ir pārsteidzoši, vēlētos saprast, kāpēc tas netika darīts iepriekš, zinot, ka šie cilvēki ir paaugstināta riska grupa.

**J.Rancāns** pateicas par komentāru, taču norāda, jautājums par neizdarīto tieši neattiecas uz konkrēto lēmumu par atbalstu Ministru kabineta rīkojumiem un laiks komisijas sēdei ir beidzies. Aicina komisijas deputātus balsot par komisijas sagatavoto Saeimas lēmuma projektu ““Par Ministru kabineta 2021. gada 19. janvāra rīkojumu Nr.36, 2021. gada 21. janvāra rīkojumu Nr. 38 un 2021. gada 26. janvāra rīkojumu Nr. 51, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”.”.

Balsojums:

*J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – atturas, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**LĒMUMS:**

* atbalstīt un virzīt izskatīšanā Saeimā lēmuma projektu  “Par Ministru kabineta 2021. gada 19. janvāra rīkojumu Nr.36, 2021. gada 21. janvāra rīkojumu Nr. 38 un 2021. gada 26. janvāra rīkojumu Nr. 51, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”.
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Stūre